ታዋቂ ሰዎችና መሪዎች ለዶክተር ቴድሮስ ድጋፍ መስጠታቸውን ቀጥለዋል
ለዚህም ዶክተር ቴድሮስ አድሃኖም ከኢትዮጵያ፣ ዶክተር ሳኒያ ኒሽታር ከፓኪስታንና እንግሊዛዊው  ዶክተር ዳቪድ ናባሮ ቦታውን ለመያዝ የሚያስችላቸውን ቅስቀሳ በማድረግ ላይ ይገኛሉ፡፡ታዋቂ ሰዎች፣ መሪዎችና  ባለሙያዎች ለዶክተር ቴድሮስ ድጋፍ ከመስጠት ባለፈ የስራልምዳቸውን፣ የአመራር ክህሎትና ብቃታቸውን እንዲሁም ከሰዎች ጋር ተግባብቶ የመስራት ችሎታቸውን በመዘርዘር በተለያዩ መገናኛ ዘዴዎች  መረጃዎችን እያሰራጩ ናቸው፡፡በዓለም ዓቀፍ ጤና ተቋማት በሰሩባቸው ዓመታት ሁሉ ዓለም ዓቀፉን የጤና አጀንዳ ቅርጽ በመለወጥ፣ ወሳኝ ተዋንያንን በዘርፉ በማሰማራትም ሆነ ተጽዕኖ በማሳደር ረገድ የዓለም ጤና ድርጅትን በዋና ዳይሬክተርነት የሚመሩት ሰዎች ቁልፍ ሚና እንደሚጫወቱ ተገንዝበዋል፡፡ድርጅቱንና የጤና ክብካቤ ስርዓቱን ከመሰረቱ  ለሚለውጥና “የሁሉንም ጤንነት ለሚያረጋግጥ” ዓላማና ግብ በጤናው ዘርፍ የተሰማሩ ዓለም ዓቀፍ ተቋማትንና ባለድርሻ አካላትን  የማስተባበርና የመምራት ኃላፊነቱ የዋና ዳይሬክተሩ የቤት ስራ  ነው ብለው ያምናሉ ዶክተር ለዚህ ደግሞ በእጩነት ከቀረቡት ሶስቱ የመጨረሻ ተወዳዳሪዎች ውስጥ ዶክተር ቴድሮስ አድሃኖም ቦታው የሚጠይቀውን እውቀትና ክህሎት የሚያሟሉ ብቸኛው ተወዳዳሪ መሆናቸውን ሚዲየም.ኮም /medium.com/ ላይ ያሰፈሩት ጽሁፍ ያስረዳል፡፡በዓለም ዓቀፍና በሀገር ዓቀፍ ደረጃ ያስመዘገቧቸው ውጤቶችና ለዓለም ዓቀፉ ጤና ድርጅት ያስቀመጡት ራዕይ ድርጅቱን በዋና ዳይሬክተርነት ለመምራት ትክክለኛው ተወዳዳሪ እንደሚያደርጋቸውም ነው ያብራሩት፡፡ዶክተር ቴድሮስን የኢፌዴሪ ጤና ጥበቃ ሚኒስትር ዴዔታ ከነበሩበት ጊዜ ጀምረው እንደሚያውቋቸው ያብራሩት ዶክተር ጆርጂዮ ሮሲጋኖ፣ የሀገሪቱን የጤና ማሻሻያ ፕግራም በመተግበር ረገድ ዋና መሃንዲስ እንደነበሩ መስክረዋል፡፡ዶክተር ቴድሮስ በዓለም ዓቀፍ ጤና ተቋማት ባገለገሉባቸው ዓመታትም የዘርፉ ማነቆዎች እንዲፈቱ ቁል አስተዋጽኦ ማበርከታቸውን በቅርበት እንደሚያውቁ በጽሁፋቸው አብራርተዋል፡፡ከዓለም ዓቀፍና ሀገር ዓቀፍ ስኬቶቻቸው በተጨማሪ የግል ስብዕናቸውም ድርጅቱን ለመምራት ብቁ እንደሚያደርጋቸው ነው ያብራሩት፡፡የማስታወስ ችሎታቸውን፣  የሌሎችን ሀሳብ የማድመጥና መፍትሄ የመስጠት ክህሎታቸውን እንዲሁም ግልጸኝነታቸውን አድንቀዋል፡፡ዶክተር ቴድሮስ ያስመዘገቧቸው ስኬቶች፣ በተለያዩ መስኮች ያካበቱት የስራ ልምድና ለድርጅቱ የሰነቁት ራዕይ ብቻ ሳይሆን የግል ስብዕናና ተፈጥሯቸውም ቀጣዩ የዓለም ጤና ድርጅት መሪ ሊያደርጋቸው እንደሚችል አብራርተዋል፡፡ሌሎች መሪዎችና ባለሙያዎችም የዶክተር ቴድሮስን ክህሎትና ብቃት የተመለከቱ ምስክርነቶችን እየሰጡ መሆናቸውን መረጃዎች ይጠቁማሉ- (ኢዜአ) ፡፡